கேள்வி: பெர்காமோ பேரங்காடி பற்றி விளக்கவும்.
பதில்: பெர்காமோ பேரங்காடி (''Bergamo shopping mall'') இந்தியா தமிழ்நாடு சென்னை நகரத்தின் நுங்கம்பாக்கம் பகுதியில் அமைந்துள்ள ஒரு வணிக வளாகமாகும். காதர் நவாசு கான் சாலையில் 30000 சதுர அடி பரப்பளவில் இப்பேரங்காடி அமைந்துள்ளது. 2012 ஆம் ஆண்டு ஆகத்து மாதம் சென்னையில் பெர்காமோ பேரங்காடி திறக்கப்பட்டது. பிரான்சு நாட்டின் பாரிசு நகரை தலைமையிடமாகக் கொண்ட இலூயிசு உய்ட்டன் என்ற ஆடம்பரமான கடை இதன் முதல் கடையாகத் திறக்கப்பட்டது. பிரபலமான டி.எசு.பி. கட்டடக் கலை நிறுவனம் பெர்காமோ பேரங்காடியை வடிவமைத்தது. சென்னையைச் சேர்ந்த கே.கே.ஏ. கட்டுமான நிறுவனத்தினர் 10 கோடி ரூபாய் செலவில் அங்காடியை கட்டி முடித்தனர். இத்தாலி நகரமான பெர்காமோவின் பெயர் சூட்டப்பட்டிருக்கும் இந்த பேரங்காடி சென்னையின் முதல் ஆடம்பரமான பேரங்காடியாகவும் இந்தியாவின் மூன்றாவது ஆடம்பர பேரங்காடியாகவும் கருதப்படுகிறது. 1600 முதல் 2000 சதுர அடிகள் வரை பரப்பளவு கொண்ட 24 கடைகள் பேரங்காடியில் உள்ளன. இங்குள்ள வெள்ளை நிற மூன்று அடுக்கு கட்டடம் பாரம்பரிய இத்தாலிய கட்டிடக்கலையின் பாதிப்போடு உருவாக்கப்பட்டுள்ளது.